b'\n_START_ARTICLE_\nBarbeyaceae\n_START_SECTION_\nTuntomerkit\n_START_PARAGRAPH_\nLaji on puu, jonka aineenvaihdunta tuottaa ellaghappoa ja jonka karvat ovat yksisoluisia ja spiraalikierteisi\xc3\xa4. Lehtiasento on vastakkainen, lapa on ehyt ja alta tihe\xc3\xa4- ja vaaleakarvainen, ja korvakkeet puuttuvat. Kukat ovat pieni\xc3\xa4, yksineuvoisia, tuulip\xc3\xb6lytteisi\xc3\xa4 ja sijaitsevat kaksikotisesti viuhkomaisiin ja lyhytper\xc3\xa4isiin ryhmiin j\xc3\xa4rjest\xc3\xa4ytynein\xc3\xa4 lehtihangoissa. Kukissa on yksikiehkurainen verhi\xc3\xb6m\xc3\xa4inen keh\xc3\xa4, jossa on kolme tai nelj\xc3\xa4 lehte\xc3\xa4. Heteit\xc3\xa4 on 6-12 ja erillisi\xc3\xa4 tai hieman yhteen kasvaneita emej\xc3\xa4 yhdest\xc3\xa4 kolmeen. Niiden vartalot ovat pitki\xc3\xa4 ja luotti pitk\xc3\xa4nomaisen nuijamainen ja johteinen. Siemenaihe kiinnittyy emin k\xc3\xa4rjen tuntumaan. Hedelm\xc3\xa4 on pieni p\xc3\xa4hkin\xc3\xa4, jota siipim\xc3\xa4iseksi laajentunut keh\xc3\xa4 suojaa.\n_START_SECTION_\nLevinneisyys\n_START_PARAGRAPH_\nBarbeya oleoides kasvaa Koillis-Afrikassa ja Arabian niemimaan lounaisosassa.\n_START_SECTION_\nLuokittelu\n_START_PARAGRAPH_\nL\xc3\xa4hin sukulaisheimo on Dirachmaceae. Cronquist (1981) piti lajia nokkoskasvien (Urticaceae) sukulaisena ja Takhtajan (1997) omana yl\xc3\xa4lahkonaan norkkokasvien alaluokassa (Hamamelididae).'